Íslenzkar þjóðsögur og æfintýri/Goðfræðisögur/Huldufólk í Tónum
Sá eini staður í Barðssókn í Fljótum sem ég nú (1862) hefi orðið var um að nokkur maður héldi huldufólk í er klettabelti það sem kallað er Tónur fram og upp undan Helgustöðum í Flókadal. Þegar ég var barn á Krakavöllum (hér um 1826) heyrði ég þess getið að barn hefði verið elt á Helgustöðum og náðst hátt upp í fjalli, og sagðist það vera „að elta hana Maju sína“. Barn þetta hét Þórdís, þá hér um sex ára, og var fósturbarn hjá Lofti sem þá bjó á Helgustöðum, kringum 1760. Sýndist barninu húsmóðirin sem það kallaði „Maju sína“ ganga upp fjallið á undan sér. Í klettabelti þessu hefir oft sézt ljós á kvöldtíma, þar nálægt hefir líka sézt fólk á gangi, og einu sinni heyrðist þar barnsgrátur í kvöldmyrkri.